ไฟแนนเชียลไดเจสต์
WIN เป็นตัวแทนขายรถ
25 ม.ค. 2556

WIN เป็นตัวแทนขายรถ
คณะกรรมการบริษัท วินโคสท์ อินดัสเทรียล พาร์ค (WIN) มีมติอนุมัติการจัดตั้งบริษัทย่อย ชื่อบริษัท วินโคสท์ ออโตโมทีฟ เพื่อเป็นตัวแทนจำหน่ายรถยนต์เก่า ใหม่ และรถเฉพาะกิจทั้งในและต่างประเทศ ทุนจดทะเบียน 1 ล้านบาท ภายในเดือน ก.พ. 2556 โดยใช้เงินทุนหมุนเวียนของบริษัท
เจริญโภคภัณฑ์ตั้งบริษัทย่อยในจีน
บริษัท เจริญโภคภัณฑ์อาหาร (CPF) แจ้งว่า ภายในไตรมาสแรก ปี 2556 บริษัทจะจัดตั้งบริษัทย่อยใหม่ในประเทศจีน ชื่อ บริษัท Chia Tai Food Enterprise (Qingdao) ผลิตและจำหน่ายอาหารแปรรูป อาหารสำเร็จรูปจากเนื้อสัตว์และอาหารพร้อมรับประทาน
บริษัทดังกล่าวมีทุนจดทะเบียน 85.7 ล้านเหรียญสหรัฐ ถือหุ้นโดย CP China Investment Limited (CPCI) ทั้ง 100% โดย CPCI เป็นบริษัทย่อยที่ C.P. Pokphand Co.,Ltd. ถือหุ้นทางตรงในสัดส่วน 100%
ลูกหุ้น E เข้าซื้อขาย 28 ม.ค.นี้
ตลาดหลักทรัพย์กำหนดให้หุ้นเพิ่มทุนของบริษัท เอฟโวลูชั่น แคปปิตอล (E) จำนวน 261.75 ล้านหุ้น เข้าซื้อขายในวันที่ 28 ม.ค.นี้ ทั้งนี้ หุ้นเพิ่มทุนดังกล่าวบริษัทจัดสรรให้ผู้ถือหุ้นเดิมสัดส่วน 4 ต่อ 1 ในราคาหุ้นละ 1 บาท 
CSP ตัดหุ้นซื้อคืนลดทุนจดทะเบียน
บริษัท ซีเอสพี สตีลเซ็นเตอร์ (CSP) แจ้งว่า คณะกรรมการมีมติเป็นเอกฉันท์ให้บริษัทตัดหุ้นซื้อคืนและจำหน่ายไม่ได้จำนวน 3,833,700 หุ้น หลังการลดทุนทำให้บริษัทมีทุนชำระแล้ว 496,166,300 บาท 
ทั้งนี้ หุ้นดังกล่าวเป็นหุ้นที่บริษัทซื้อคืนจากผู้ถือหุ้นตั้งแต่วันที่ 12 ม.ค. 2552 โดยบริษัทได้ยุติการซื้อหุ้นคืน ตั้งแต่วันที่ 20 พ.ค. 2552 เนื่องจากบริษัทไม่มีกำไรสะสมเพียงพอที่ต้องกันไว้เป็นเงินสำรองและไม่ได้จำหน่ายหุ้นที่ซื้อคืนทั้งหมดภายในเวลาที่กำหนด เนื่องจากราคาหุ้นบริษัทในตลาดต่ำกว่าราคาที่บริษัทได้ซื้อมา